Skond it-tieni paragrafu ta’ l-Artikolu 2(1)(a) tad-Direttiva 2004/17, li tikkoordina l-proċeduri ta’ akkwisti ta’ entitajiet li joperaw fis-setturi tas-servizzi ta’ l-ilma, l-enerġija, t-trasport u postali, u tat-tieni paragrafu ta’ l-Artikolu 1(9) tad-Direttiva 2004/18/KE, fuq koordinazzjoni ta’ proċeduri għall-għoti ta’ kuntratti għal xogħlijiet pubbliċi, kuntratti għal provvisti pubbliċi u kuntratti għal servizzi pubbliċi, il-kliem “korp irregolat bil-liġi pubblika” jfisser korp li, l-ewwel nett, ġie stabbilit speċifikament sabiex jaqdi bżonnijiet ta’ interess ġenerali li mhumiex ta’ natura industrijali jew kummerċjali, it-tieni nett, korp li għandu personalità legali u li, it-tielet nett, jew l-attivitajiet tiegħu huma ffinanzjati prinċipalment mill-Istat, mill-awtoritajiet reġjonali jew lokali, jew minn korpi oħra rregolati mil-liġi pubblika, jew inkella korp li t-tmexxija tiegħu hija suġġett għall-kontroll minn dawn ta’ l-aħħar, jew fejn iktar minn nofs il-membri li jikkomponu l-bord amministrattiv, tad-diretturi jew ta’ sorveljanza huma maħtura mill-Istat, mill-awtoritajiet reġjonali jew lokali, jew minn korpi oħra rregolati mil-liġi pubblika. Dawn it-tliet kundizzjonijiet huma kumulattivi.

Entità li tinħoloq bil-għan speċifiku li tiżgura, fit-territorju ta’ awtorità lokali, it-tisħin ta’ djar, ta’ bini pubbliku, ta’ bini ta’ impriżi jew ta’ uffiċċji permezz ta’ l-użu ta’ l-enerġija prodotta mill-kombustjoni ta’ l-iskart, li għandha personalità ġuridika u li fir-rigward tagħha, din l-awtorità lokali hija 100 % proprjetarja tagħha u tikkontrolla t-tmexxija ekonomika u finanzjarja tagħha, tissodisfa l-aħħar żewġ kundizzjonijiet stabbiliti minn dawn id-direttivi.

Fir-rigward ta’ l-ewwel kundizzjoni, ma jistax jiġi kkontestat li t-tali entità inħolqot speċifikament sabiex taqdi bżonnijiet ta’ interess ġenerali. Fil-fatt, l-għan li jiġi żgurat it-tisħin ta’ territorju urban b’mezz li jirrispetta l-ambjent jikkostitwixxi għan li mingħajr dubju jaqa’ taħt l-interess ġenerali. F’dan ir-rigward, ma tagħmilx differenza li bżonnijiet bħal dawn huma jew jistgħu jiġu sodisfatti wkoll minn impriżi privati. Jeħtieġ li jirrigwardaw bżonnijiet li, għal raġunijiet marbutin ma’ l-interess ġenerali, l-Istat jew awtoritajiet reġjonali jew lokali jagħżlu b’mod ġenerali li jissodisfaw huma stess jew fir-rigward ta’ liema huma għandhom l-intenzjoni li jżommu influwenza determinanti.

Sabiex jiġi determinat jekk il-bżonnijiet sodisfatti mill-entità in kwistjoni humiex ta’ natura li mhijiex industrijali jew kummerċjali, għandhom jittieħdu in kunsiderazzjoni l-elementi ġuridiċi u fattwali kollha rilevanti, bħaċ-ċirkustanzi li kienu wara l-ħolqien ta’ l-entità in kwistjoni u l-kundizzjonijiet li fihom hija teżerċita l-attività tagħha. F’dan ir-rigward, huwa paċifiku li l-iskop ewlieni tal-ħolqien tagħha ma kienx wieħed ta’ profitt. Fir-rigward, sussegwentement, tas-suq ta’ riferenza li għandu jittieħed in kunsiderazzjoni sabiex jiġi vverifikat jekk l-entità in kwistjoni teżerċitax jew le l-attivitajiet tagħha f’ċirkustanzi kompetittivi, għandu jittieħed in kunsiderazzjoni, fid-dawl ta’ l-interpretazzjoni funzjonali tal-kunċett ta’ “korp irregolat bil-liġi pubblika”, is-settur li għalih inħolqot din l-entità, jiġifieri dak tal-provvista ta’ tisħin urban permezz ta’ l-użu ta’ l-enerġija prodotta mill-kombustjoni ta’ l-iskart. Għandu jingħad ukoll li, f’dan is-settur, l-entità in kwistjoni de facto għandha sitwazzjoni ta’ kważi-monopolju. Barra minn hekk, dan is-settur jippreżenta awtonomija kunsiderevoli, peress li huwa diffiċli ħafna li s-sistema ta’ tisħin urban tiġi ssostitwita minn enerġiji oħra, u l-awtorità territorjali kkonċernata tagħti importanza partikolari lil din is-sistema, ukoll minħabba raġunijiet ambjentali, b’tali mod li hija ma tippermettix li din titneħħa, anki li kieku din is-sistema kellha taħdem bit-telf. Għaldaqstant, safejn l-entità in kwistjoni hija attwalment l-unika impriża li qed tissodisfa t-tali bżonnijiet ta’ interess ġenerali fis-settur in kwistjoni, meta tagħti l-kuntratti tagħha hija tista’ tibbaża ruħha fuq kunsiderazzjonijiet li mhumiex ekonomiċi.

F’dan ir-rigward ma tagħmilx differenza li, minbarra l-missjoni tagħha ta’ interess ġenerali, l-imsemmija entità twettaq ukoll attivitajiet oħra b’għan ta’ lukru, filwaqt li tkompli taqdi l-bżonnijiet ta’ interess ġenerali li għandha l-obbligu speċifiku li tissodisfa. Il-parti li jokkupaw l-attivitajiet eżerċitati b’għan ta’ lukru fil-kuntest ta’ l-attivitajiet globali ta’ din l-entità hija wkoll irrilevanti għall-finijiet tal-kwalifika tagħha bħala korp irregolat bil-liġi pubblika.

(ara l-punti 36-45, 47, 48 u d-dispożittiv 2)